b'\n_START_ARTICLE_\nTulenkantaja (palkinto)\n_START_PARAGRAPH_\nTulenkantaja on Aamulehden ja tamperelaisen Tulenkantajien kirjakaupan vuonna 2012 perustama kirjallisuuspalkinto. Se my\xc3\xb6nnet\xc3\xa4\xc3\xa4n edellisen\xc3\xa4 vuonna ilmestyneelle suomalaiselle teokselle, jolla arvioidaan olevan mahdollisuuksia menesty\xc3\xa4 k\xc3\xa4\xc3\xa4nn\xc3\xb6ksen\xc3\xa4 Euroopassa._NEWLINE_Palkinto jaettiin ensimm\xc3\xa4isen kerran 23. maaliskuuta 2013 Tampereella hotelli Tammerissa Vihtorin kirjamessujen p\xc3\xa4\xc3\xa4t\xc3\xb6sgaalassa. Vuosina 2013\xe2\x80\x932015 palkinnon arvo oli 5\xc2\xa0000 euroa. Vuonna 2016 summa nostettiin 10\xc2\xa0000 euroon._NEWLINE_Palkintoidean is\xc3\xa4 on runoilija, kirjakauppias ja kustannusp\xc3\xa4\xc3\xa4llikk\xc3\xb6 Ville Hyt\xc3\xb6nen. Palkintoraadin puheenjohtajana toimii vuoden kerrallaan ulkomailla menestynyt suomalainen kirjailija. H\xc3\xa4n toimii lis\xc3\xa4ksi palkitun kirjailijan kummina. Ensimm\xc3\xa4inen puheenjohtaja oli Sofi Oksanen.'